Diari Oficial de la Generalitat Valenciana


Sumari del DOGV 7717, del 11-02-2016 (2016/752)

RESOLUCIÓ de 27 de gener de 2016, de la directora general de Justícia, per la qual es resol inscriure la modificació dels Estatuts del Col·legi Oficial d'Ajudants Tècnics Sanitaris i Diplomats en Infermeria de Castelló i es disposa la seua publicació en el Diari Oficial de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7717

Data del DOGV
:   11-02-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/752


Data del document
:   27-01-2016

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Resolució

Anàlisi jurídica

 Descriptors 

:   * Conselleria de Justícia, Administració Pública, Reformes Democràtiques i Llibertats Públiques

RESOLUCIÓ de 27 de gener de 2016, de la directora general de Justícia, per la qual es resol inscriure la modificació dels Estatuts del Col·legi Oficial d'Ajudants Tècnics Sanitaris i Diplomats en Infermeria de Castelló i es disposa la seua publicació en el Diari Oficial de la Comunitat Valenciana. [2016/752]  
Vist l'expedient de modificació estatutària, instruït a instàncies del Col·legi Oficial d'Ajudants Tècnics Sanitaris i Diplomats en Infermeria de Castelló, inscrit amb el número 39 de la Secció Primera, del Registre de Col·legis Professionals i de Consells Valencians Professionals de la Comunitat Valenciana, en el qual se sol·licita la inscripció de la modificació dels Estatuts en el mencionat registre, atenent als següents  
  
  
Fets  
Primer. El Col·legi Oficial d'Ajudants Tècnics Sanitaris i Diplomats en Infermeria de Castelló va presentar en data 27 de març de 2014, una sol·licitud d'inscripció de la modificació dels Estatuts del Col·legi Oficial d'Ajudants Tècnics Sanitaris i Diplomats en Infermeria de Castelló en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que estableix l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana. Aquesta sol·licitud implicava, de facto, un canvi en la denominació del Col·legi.  
  
Segon. Els actuals Estatuts del Col·legi Oficial d'Ajudants Tècnics Sanitaris i Diplomats en Infermeria de Castelló van ser aprovats per la Resolució de 16 de desembre de 2002, de la Secretaria General de la Conselleria de Justícia i Administracions Públiques (DOGV 4425, 24.01.2003).  
Tercer. Amb dates 8 d'abril de 2014, 27 de juny de 2014, 2 de desembre de 2014 i 14 d'octubre de 2015, es va sol·licitar al Col·legi l'esmena de determinades qüestions de la seua petició inicial. Després de les oportunes esmenes, la modificació dels Estatuts del Col·legi, va ser aprovada per la seua Assemblea General, en sessió celebrada el 27 de febrer 2014, segons el certificat expedit el dia 28 d'abril de 2015, pel secretari del Col·legi amb el vistiplau del president. No obstant això, en l'escrit de 10 de novembre de 2015, per part del representant del Col·legi Oficial d'Ajudants Tècnics Sanitaris i Diplomats en Infermeria de Castelló es va presentar una sol·licitud en què es manifestava, en relació amb la sol·licitud de modificació d'Estatuts, el seu desistiment quant a la sol·licitud de canvi de la denominació actual, i se sol·licitava la continuació del procediment quant a la resta de modificacions sol·licitades per aquest Col·legi.  
Quart. La modificació estatutària la inscripció de la qual se sol·licita es refereix al canvi de redacció dels articles 5, 9, 26, 38, 43, 45, 52, 53, 54, 56 i la disposició final primera, a més de l'addició d'un article, el 42 bis, els quals queden redactats del següent tenor literal:  
  
«Article 5. Funcions  
Primer. Correspon al Col·legi Oficial d'Ajudants Tècnics Sanitaris i Diplomats en Infermeria de Castelló l'exercici de les funcions següents:  
  
1. Assumir la representació corporativa dels practicants, infermers, comares, ajudants tècnics sanitaris, diplomats en Infermeria de Castelló i la seua província enfront de les autoritats, organismes públics, tribunals de justícia i qualssevol altres ens legalment constituïts.  
  
2. L'ordenació de l'exercici de la infermeria en l'àmbit de la seua competència.  
3. La representació i defensa corporativa dels interessos professionals i del prestigi de tots els col·legiats o de qualsevol d'ells, si són objecte de vexació en qüestions professionals.  
4. Assessorar a les corporacions oficials i a les persones individuals i col·lectives, en les formes establertes per la Llei.  
5. Vetlar per l'ètica professional, evitar l'intrusisme i la competència deslleial entre els professionals, intervenir com a mitjancer i en procediments d'arbitratge en els conflictes que per motius professionals se susciten entre els col·legiats, i exercir la jurisdicció disciplinària en matèries professionals i col·legials.  
6. Vetlar per la millora tècnica, professional, social, moral i econòmica dels seus membres, i fomentar la seua formació per mitjà de l'organització de cursos de formació postgraduada.  
7. Organitzar conferències, congressos, jornades, adquirir llibres destinats a la biblioteca col·legial, publicar revistes, fullets, circulars, i, en general, posar en pràctica els mitjans que s'estimen necessari per a estimular el perfeccionament tècnic, científic i humanístic de la professió.  
8. Organitzar activitats i serveis comuns de caràcter professional (serveis d'assessorament legal, laboral, fiscal i de qualsevol classe; cultural, assistencial i de cooperació, formatiu, de previsió o d'anàlegs) que siguen d'interés per als col·legiats/as.  
9. Registrar els títols dels col·legiats en les modalitats de practicant, infermer, comare/o, ATS, DUE i grau i qualsevol altre títol expedit pels països membres de la UE, en l'actualitat i en un futur, i per altres països, amb l'homologació prèvia per part del Ministeri d'Educació i Ciència, si fa falta un tal requisit, i inscriure'ls en els llibres de registre corresponents.  
10. Portar un llibre de registre especial on s'anoten les associacions de professionals que es puguen crear per a l'exercici de la professió.  
  
11. Redactar i aprovar els reglaments d'ordre intern que s'estimen convenients per a la bona marxa del Col·legi, que en cap cas podran contravindre allò que s'ha establits en aquests Estatuts.  
12. Per al compliment dels seus fins, el Col·legi podrà adquirir, alienar, disposar i, en general, administrar en el seu més ampli terme qualsevol classe de béns mobles i immobles, crèdits, drets, accions, i realitzar qualsevol classe d'actuacions, tant d'administració com de domini.  
13. Facilitar informació sobre els honoraris dels professionals, sempre salvaguardant el respecte a la lliure competència i el compliment de la normativa sobre defensa de competència.  
14. Establir, per mitjà dels acords i convenis que procedisquen, les relacions del Col·legi amb la resta de col·legis, entitats i organitzacions de la mateixa professió.  
15. Vetlar per que els mitjans de comunicació social divulguen els avanços de la infermeria i eviten qualsevol mena de propaganda o publicitat de caràcter general equivoca.  
16. Col·laborar amb les associacions i altres entitats representatives dels interessos ciutadans directament vinculats amb l'exercici de la professió.  
17. Estar representats en el Consell Social de les Universitats.  
18. Col·laborar amb les universitats en l'elaboració dels plans d'estudi, sense perjudici del principi d'autonomia universitària, i preparar la informació necessària per a facilitar l'accés a la vida professional dels nous col·legiats.  
Segon: Per al millor compliment d'aquestes funcions, el Col·legi podrà crear fundacions, associacions, corporacions o qualsevol altre tipus d'entitats sense ànim de lucre.  
  
Article 9. Domicili i àmbit territorial  
El Col·legi Oficial d'Ajudants Tècnics Sanitaris i Diplomats en Infermeria de Castelló té el seu domicili a la ciutat de Castelló de la Plana, a l'avinguda de la Mare de Déu del Lledó, núm. 57, i aquest domicili podrà modificar-se per acord de l'Assemblea General de Col·legiats. El seu àmbit territorial i competències s'estenen a la província de Castelló.  
  
Article 26. Condicions per a ser elegible com a membre de la Junta de Govern  
Seran elegibles per a qualsevol dels càrrecs de la Junta de Govern del Col·legi Oficial d'Ajudants Tècnics Sanitaris i Diplomats en Infermeria de Castelló els col·legiats en exercici amb més de set anys d'exercici professional i més de cinc anys d'exercici d'aquest a la província de Castelló, que, figurant en el cens electoral i no trobant-se afectes de prohibició o incapacitat legal o estatutària, es troben al corrent de les seues obligacions amb el Col·legi, i es troben en la situació especifica que corresponga al càrrec a què concórreguen. No hauran de trobar-se sancionats disciplinàriament per resolució ferma del Col·legi, o del Consell Autonòmic, ni incursos en cap de les incompatibilitats fixades en la Llei de Col·legis Professionals, i hauran d'haver assistit almenys a dos terceres parts de les assemblees generals, ordinàries o extraordinàries que s'hagen celebrat en els quatre anys immediatament anteriors a la celebració de les eleccions, assistència que s'acreditarà per mitjà de certificat en el qual es consigne la seua inclusió en les respectives llistes d'assistents, emés per la secretaria del Col·legi.  
  
Únicament podran concórrer a les eleccions candidatures completes en les quals figuren tots els membres del Ple de la Junta de Govern a triar.  
Si per qualsevol motiu un o més membres de la candidatura l'abandonara, es podria suplir per un altre col·legiat que complisca els requisits d'elegibilitat adés esmentats, sempre que el nombre dels membres de la candidatura a substituir no excedisca de tres; això podrà tenir lloc fins abans de la publicació del cens electoral definitiu.  
  
Article 38. Col·legiació  
Al Col·legi Oficial d'Ajudants Tècnics Sanitaris i Diplomats en Infermeria de Castelló s'incorporaran, d'acord amb el que s'estableix o que s'establisca en la legislació vigent en matèria de col·legis professionals en igualtat de drets corporatius d'acord amb el que determinen els presents estatuts (excepte el que determina l'articule 26 d'aquests estatuts en relació als requisits d'elegibilitat per a càrrecs en la Junta de Govern):  
1. Aquells que es troben en possessió del corresponent títol de practicant, comare, infermer, ATS, o DUE o grau, així com els que estiguen en possessió de qualsevol altre títol expedit pels països membres de la UE, al dia de la data o en un futur, o per altres tercers països, amb l'homologació prèvia per part del Ministeri d'Educació i Ciència, si es requereix un tal requisit, i tinguen el propòsit d'exercir la seua professió en el seu àmbit territorial.  
2. També podran incorporar-se voluntàriament, com no exercents, els que posseïsquen un o més dels títols adés esmentats i no desitgen exercir-los professionalment.  
  
Article 42 bis. Pèrdua de condició de col·legiat  
1. La condició de col·legiat es perdrà per les causes següents:  
a) Defunció del col·legiat.  
b) Baixa voluntària comunicada per escrit i justificant el no exercici professional en qualsevol de les seues modalitats (inclosa la docència).  
  
c) Pèrdua dels requisits per a la col·legiació comprovada per mitjà d'expedient amb audiència de la persona interessada.  
d) Expulsió del col·legi acordada en l'expedient disciplinari ferm.  
  
e) Acord de la Junta de Govern per incompliment del pagament de 2 o més quotes col·legials amb audiència prèvia de la persona interessada.  
f) Per les sancions econòmiques impagades.  
g) Resolució judicial ferma que comporte la pena accessòria d'inhabilitació per a l'exercici de la professió.  
h) Declaració judicial ferma d'incapacitat.  
i) Per jubilació del col·legiat justificada i comunicada com cal.  
  
2. La pèrdua de la condició de col·legiat no alliberarà la persona interessada del compliment de les obligacions vençudes, ni del pagament de les quotes ordinàries o/i extraordinàries meritades amb anterioritat al fet que la baixa tinga lloc.  
3. La pèrdua de la condició de col·legiat no comporta necessàriament la impossibilitat de tornar a sol·licitar la col·legiació, la qual s'atorgarà si es compleixen els mateixos requisits per a adquirir originàriament la condició de col·legiat.  
4. La baixa serà efectiva a partir del moment en què la causa siga escaientment justificada i comunicada fefaentment al Col·legi Oficial d'Ajudants Tècnics Sanitaris i Diplomats en Infermeria de Castelló  
  
  
Article 43. Sancions i impagament de quotes  
1. Qui exercisca la professió en l'àmbit territorial de la província de Castelló sense haver sol·licitat la col·legiació, a més de les sancions penals que legalment pogueren afectar-lo, veurà incrementada la seua quota d'entrada o alta col·legial en una quantitat que no podrà excedir 1.000 euros i que la Junta de Govern ponderarà en cada cas concret atenent al temps en què s'haja exercit la professió a la província sense estar col·legiat.  
2. Les despeses que es generen al Col·legi com a conseqüència de la reclamació judicial contra un col·legiat per quotes impagades, inclosos advocat i procurador, encara que l'actuació de dites professionals no fóra preceptiva, seran satisfetes en la seua totalitat pel col·legiat morós.  
  
  
Article 45. Deures dels col·legiats  
Els col·legiats tenen els deures següents:  
1. Complir amb el que disposen aquests Estatuts i amb les decisions dels òrgans del Col·legi, llevat que sol·liciten i obtinguen la seua suspensió en via jurisdiccional o administrativa.  
2. Estar al corrent en el pagament de les quotes col·legials i contributives. El descobert en el pagament de les quotes esmentades per un terme superior a dotze mesos, comportarà la instrucció d'un expedient sumari, que inclourà un requeriment escrit a l'afectat perquè en el termini d'un mes es pose al corrent del descobert amb més els interessos de demora. Passat aquest terme sense compliment, la Junta de Govern podrà prendre l'acord de baixa del col·legiat, que tindrà efectes immediats, i haurà de publicar-se en la revista del Col·legi i en el tauler d'anuncis, i notificar-se, també per correu certificat, al mateix interessat. A continuació procedirà a la reclamació del total degut a més dels interessos de demora, per via judicial, i les despeses que amb tal reclamació es causen, incloses les d'advocat i procurador encara que la seua intervenció no fóra preceptiva, seran a compte i càrrec exclusius del col·legiat morós.  
3. Denunciar al Col·legi tot acte d'intrusisme que tinga lloc en el seu àmbit territorial i arribe al seu coneixement, així com aquells casos d'exercici il·legal, tant per falta de col·legiació com perquè la persona en qüestió es trobe inhabilitada.  
4. Comunicar al Col·legi els seus canvis de domicili o residència, així com les absències superiors a sis mesos.  
5. Sol·licitar al Col·legi la pertinent autorització per a qualsevol anunci relacionat amb les seues activitats professionals, i abstenir-se en la seua publicació fins que no haja obtingut la seua autorització.  
6. Emetre el seu informe o donar el seu parer en temes professionals quan siguen convocats amb aquesta finalitat pel Col·legi.  
7. Tramitar per mitjà del Col·legi, que li donarà curs amb el seu preceptiu informe, tota petició o reclamació que pretenga formular davant del CECOVA.  
8. Acceptar-los, excepte justificació suficient en contra, i exercir fidelment els càrrecs col·legials per als quals siga triat.  
  
Article 52. Principis generals  
1) Els col·legiats incorreran en responsabilitat disciplinària en els supòsits i les circumstàncies establertes en aquests Estatuts.  
2) El règim disciplinari establert en aquests Estatuts s'entén que és sense perjudici de les responsabilitats civils i penals en què els col·legiats puguen incórrer.  
3) Únicament es podran imposar sancions disciplinàries en virtut d'un expedient disciplinari d'acord amb el procediment establert en aquest capítol.  
4) La potestat sancionadora correspon a la Junta de Govern. En el cas de sanció de les faltes comeses pels membres de la Junta de Govern serà competència del CECOVA.  
  
Article 53. Faltes  
1. Les faltes disciplinàries es classificaran en lleus, greus i molt greus.  
1) Són faltes lleus:  
a) La falta de respecte als membres de la Junta de Govern en l'exercici de les seues funcions, quan no constituïsca falta molt greu o greu.  
  
b) La negligència en el compliment de les normes estatutàries.  
c) Les infraccions lleus als deures que la professió imposa.  
d) Els actes enumerats en el següent apartat, quan no tingueren entitat suficient per a ser considerats greus.  
2) Són faltes greus:  
a) L'incompliment greu de les normes estatutàries o dels acords de la Junta de Govern, o Assemblea General, llevat que constituïsquen falta de major entitat.  
b) Els actes de desconsideració manifesta cap a qualsevol dels altres col·legiats en l'exercici de l'activitat professional.  
c) La falta de respecte, per acció o omissió, als components de la Junta de Govern quan actuen en l'exercici de les seues funcions.  
d) Els actes i omissions que atempten la moral, el decor, dignitat, prestigi i honorabilitat de la professió.  
e) L'incompliment de les normes deontològiques de la professió, quan no tinguera entitat suficient per a ser considerada com a falta greu.  
  
f) Els actes de competència deslleial.  
g) L'embriaguesa en ocasió de l'exercici professional.  
h) La reiteració en falta lleu.  
3) Són faltes molt greus:  
a) Els actes i omissions que constituïsquen ofensa greu a la dignitat de la professió o a les regles ètiques que la governeu.  
b) L'atemptat contra la dignitat o honor de les persones que formen part de la Junta de Govern quan actuen en l'exercici de les seues funcions; i contra els altres companys en ocasió de l'exercici professional.  
  
c) La comissió de delictes dolosos en qualsevol grau de participació, com a conseqüència de l'exercici de la professió.  
d) La realització d'activitats, constitució d'associacions o pertinença a aquestes, quan tinguen com a fins o realitzen funcions que siguen pròpies dels Col·legis o hi interferisquen d'alguna manera.  
e) La reiteració en falta greu.  
f) L'intrusisme professional i el seu encobriment.  
g) L'atemptat contra la dignitat de les persones en ocasió de l'exercici professional.  
h) La desatenció maliciosa o intencionada dels malalts.  
i) La comissió d'infraccions que pel seu nombre o gravetat resulten moralment incompatibles amb l'exercici de la infermeria.  
j) La vulneració del secret professional.  
h) L'exercici de la professió quan es vulnere una resolució administrativa o judicial ferma d'inhabilitació professional.  
  
Article 54. Sancions  
1. Per raó de les faltes a què es referix l'article precedent poden imposar-se les sancions següents:  
A) Per a les faltes lleus:  
- Multa no superior a 1.000 euros.  
- Advertència per escrit.  
- Amonestació privada.  
B) Per a les faltes greus:  
- Multa d'entre 1.001 euros i 5.000 euros.  
- Suspensió de la condició de col·legiat i de l'exercici professional per un termini d'un a tres mesos.  
- Suspensió per a l'exercici de càrrecs col·legials en la Junta de Govern per un termini no superior a cinc anus.  
C) Per a les faltes molt greus:  
- Multa d'entre 5.001 euros i 50.000 euros.  
- Suspensió de la condició de col·legiat i de l'exercici professional per un termini de tres mesos a dos anys.  
- Expulsió del Col·legi.  
- Inhabilitació permanent per a l'exercici de càrrecs col·legials en la Junta de Govern.  
  
Article 56. Prescripció i rehabilitació  
1. Les faltes prescriuran:  
Si són lleus, als sis mesos; si són greus, a l'any, i si són molt greus, als dos anys. Els terminis anteriors es computaran en tot cas a partir de la data de la comissió dels fets constitutius d'infracció, els quals s'interrompran per qualsevol diligència o actuació que es practique en esbrinament dels fets amb coneixement de l'interessat.  
  
2. Els sancionats podran demanar la seua rehabilitació amb la consegüent cancel·lació de la nota del seu expedient personal, en els següents terminis, comptats des del compliment de la sanció:  
a) Si fóra per falta lleu, als sis mesos.  
b) Si fóra per falta greu, als dos anys.  
c) Si fóra per falta molt greu, als quatre anys.  
La rehabilitació se sol·licitarà a l'òrgan que va acordar la sanció. Els tràmits de la rehabilitació seguiran el mateix procediment que el fixat per a l'enjudiciament i la sanció de les faltes.  
  
DISPOSICIÓ FINAL  
  
Primera  
En allò que no determinen els presents estatuts caldrà ajustar-se al que disposen els Estatuts del Consell d'Infermeria de la Comunitat Valenciana (CECOVA) que es troben vigents en el moment de l'aplicació de la supletorietat, i la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.»  
  
Fonaments de dret  
  
Primer. La modificació estatutària respecta totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon. La modificació estatutària ha sigut aprovada amb els requisits i les formalitats establertes en l'esmentat article i en els mateixos estatuts del col·legi.  
Tercer. No obstant això, en exercici del control de legalitat establert en l'article 11 de l'Esmentada Llei 6/1997, de 4 de desembre, i en els articles 21 i 28 del Decret 4/2002, de 8 de gener, i atribuït a la Direcció General de Justícia, resulta necessari procedir en el text dels Estatuts, en l'article 38, apartat 1, a la substitució del terme «membres de la CEE», per «membres de la UE», per ser aquest últim terme, Unió Europea, la denominació correcta de la institució, després de l'aprovació i entrada en vigor del Tractat sobre la Unió Europea - Tractat de Maastricht. Aquesta redacció, en la seua accepció correcta, ja es trobava arreplegada en el text estatutari proposat, en l'article 5, apartat 9.  
  
Quart. L'expedient ha sigut tramitat pel Servei d'Entitats Jurídiques, adscrit a la Direcció General de Justícia de la Conselleria de Justícia, Administració Pública, Reformes Democràtiques i Llibertats Públiques, competent perquè així ho disposa l'article 6.1 de l'Esmentada Llei 6/1997, tenint en compte allò que ha establert per la disposició final del Decret 4/2002, de 8 de gener, en virtut de les atribucions que té conferides pel Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i pel Decret 154/2015, de 18 de setembre, del Consell, pel qual s'aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques.  
  
Vistos l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el Reglament de desplegament d'aquesta última; i la resta de disposicions complementàries de pertinent aplicació, es dicta la següent resolució:  
  
Primer  
Inscriure la modificació sol·licitada dels Estatuts del Col·legi Oficial d'Ajudants Tècnics Sanitaris i Diplomats en Infermeria de Castelló en el Registre de Col·legis Professionals i de Consells Valencians Professionals de la Comunitat Valenciana, amb els canvis de redacció indicats en el fonament tercer.  
  
Segon  
Publicar la present resolució en el Diari Oficial de la Comunitat Valenciana.  
  
Contra la present resolució, que posa fi a la via administrativa, es podrà interposar, potestativament, un recurs de reposició davant del mateix òrgan que ha dictat l'acte, en el termini d'un mes comptat des de l'endemà de la notificació, o bé, un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la seua notificació. Tot això, de conformitat amb el que estableixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 10, 14, i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
València, 27 de gener de 2016.- La directora general de Justícia: Maria Àngels Garcia Vidal.